Haus Galerii 02.05.2019-02.06.2019
TEISED AKNAD
Kas Toomas Vint on maastikumaalija?
Kui kunstnik maalib maastikke, mida ta siis näeb ja kujutab – on need vaid maanteelõpmatused, suvised silmapiirid, metsade värvid, taevased pilverütmid või pargid aastaaegade mängudes?
NÄITUSE KATALOOG PDF
Toomas Vindi maastikumaalid kutsuvad astuma läbi pildiraamide rohelisse ruumi sinise taeva all. Raamid jäävad seljataha, samm sammu järel muutub ümbritsev maailm kummaliselt metafüüsiliseks lummavaks kogemuseks.
Pildisügavusest kumavad müstilised valgused kui mõtted ja tajud – maastik on vaid maskeering, vahendaja, mille abil kõneleda millestki enamast kui puu metsaserval. Rohekas õhetus Toomas Vindi maalidel on tegelikult kood nagu ka kõik muu – õitsev kanarbik või laskuv pilv. Kunstniku peensusteni läbitöötatud tervikud ei ole juhuslikud. Igal objektil on oma täpselt väljamõõdetud koht, igal rohelisel kindel helk, sinisel sügavus ja kollasel vari. Vindi maastikud on valemid, et välja arvutada vastus, milleks peale võrdusmärki on – rahulolu. See on täiuslikult komponeeritud hetk, kus kahtluse hüpoteesil ei ole ruumi; seadistus, kus kõik on paigas. Teadmine, et korraga on midagi päriselt saavutatud ja olulised otsused tehtud. Sobiv aeg, et seisatada olemise väärikas ja väljateenitult tunnustavas valguses – vaadata välja aknast, „Toomas Vindi aknast“, pilk kadumas ideaalmaastikesse, mis illustreerivad tunnet perfektsest harmooniast.
Haus Galeriis on eksponeeritud 24 õlimaali Toomas Vindi uusimast loomingust. Näitusega, millel eksponeeritud teosed on valminud ajavahemikus 2016–2019, tähistab kunstnik oma 75 juubelit. Maalijana iseõppinud Toomas Vint positsioneerub vaieldamatult eesti moodsa kunsti klassikuna, olles oma isikupäraste, kontseptuaalsete maastikega olnud alati äratuntav ja hinnatud. Tema looming tasakaalustub naiivrealistliku kujutluslaadi ning illusoorse ja idealiseeritud maailmanägemuse piirimail. Teosed viivad vaataja maailma, kus kehtib justkui teine gravitatsioon ja aeg. Toomas Vindi maalid mõjuvad Haus Galerii näitussaalis kui 360 kraadi ideaalset silmapiiri, mis avaneb seintele riputatud maaliaknendest kaasahaarava vaatena.
hind 2 160
hind 2 600
hind 3 100
hind 3 400
hind 5 000
hind 6 000
hind 2 300